Esmakordselt juba aastal 1801 juhtis kuulus astronoom William Herschel (1738-1822) tähelepanu päikeseplekkide arvu ja nisu hinna vahelisele negatiivsele korrelatsioonile. Päikese kõrge aktiivsuse ajal kippus nisu hind langema, madala aktiivsuse ajal aga tõusma. Selle seose juurde pöördusid mitmed autorid 19. sajandi jooksul korduvalt tagasi ning küsimusega tegeletakse jätkuvalt tänapäevalgi.